**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  27 – 5 – 2024

 **ΑΜΑΡΟΥΣΙΟΥ Αρ. Πρ.:** 146

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020788 **Fax:**2108020788

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ : ΥΠΑΙΘΑ, Διεύθυνση Π. Ε. Β΄ Αθήνας**

**Κοινοποίηση: ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

 **Δ.Ο.Ε., Συλλόγους Εκπ/κών Π. Ε. της χώρας**

**Θέμα: « Σχετικά με τα σεμινάρια επιμόρφωσης των υπευθύνων σχολικού εκφοβισμού και την αναστάτωση που προκαλούν στην εύρυθμη λειτουργία των σχολικών μονάδων εφόσον δεν προβλέπονται άδειες για τους εκπαιδευτικούς που συμμετέχουν σε αυτά».**

Για δεύτερη φορά εντός της ίδιας σχολικής χρονιάς (2023 – 2024) πραγματοποιεί η Διεύθυνση Π. Ε. Β΄ Αθήνας την Τετάρτη 29 – 5 – 2024, στο αμφιθέατρο του Ιδρύματος Χατζηκώνστα στο Μαρούσι, σεμινάριο επιμόρφωσης για τις/τους εκπαιδευτικούς των σχολικών της μονάδων που έχουν οριστεί ως υπεύθυνοι σχολικού εκφοβισμού.

Δυστυχώς για άλλη μια φορά καλούνται οι εκπαιδευτικοί των σχολικών μονάδων της Δ/νσης Π. Ε. Β΄ Αθήνας που έχουν οριστεί ως υπεύθυνοι σχολικού εκφοβισμού να αφήσουν τις τάξεις τους για να παρακολουθήσουν επιμορφωτικό σεμινάριο για έναν νέο θεσμό χωρίς να προβλέπεται άδεια από τα εκπαιδευτικά τους καθήκοντα με αποτέλεσμα οι τάξεις τους να πρέπει να απασχοληθούν για τις ώρες του διδακτικού ωραρίου των εκπαιδευτικών που θα συμμετέχουν στο εν λόγω σεμινάριο από τις/τους υπόλοιπους εκπαιδευτικούς των Δημοτικών Σχολείων με ό, τι αυτό συνεπάγεται για την εύρυθμη λειτουργία των σχολικών μονάδων.

**Θεωρώντας απαράδεκτο από την πλευρά της Δ/νσης Π. Ε. Β΄ Αθήνας να δηλώνεται από αρμόδιους παράγοντές πως δεν χρειάζεται να συμμετέχουν όσοι/όσες δεν μπορεί το σχολείο τους να τους εξασφαλίσει την «απασχόληση» των μαθητών τους ρίχνοντας για άλλη μια φορά τα βάρη στις πλάτες των συνηθισμένων «υποζυγίων», δηλ. των εκπαιδευτικών, το Δ. Σ. του Συλλόγου Εκπ/κών Π. Ε. Αμαρουσίου εκφράζει την έντονη διαμαρτυρία του και καλεί το ΥΠΑΙΘΑ και την Δ/νση Π. Ε. Β΄ Αθήνας να εξασφαλίζουν και τις σχετικές άδειες από τα εκπαιδευτικά καθήκοντα των εκπαιδευτικών που καλούνται να παρακολουθήσουν ανάλογα σεμινάρια.**

Προφανώς όμως το ΥΠΑΙΘΑ ενδιαφέρεται όχι για την ουσιαστική και μαζική συμμετοχή των εκπαιδευτικών σε τέτοιου είδους επιμορφωτικές δράσεις και διαδικασίες αλλά για την εκταμίευση των αντίστοιχων κονδυλίων για τις επιμορφωτικές δράσεις προς αυτούς που διενεργούν τις σχετικές επιμορφώσεις.

Έτσι όμως ούτε η Δημόσια Εκπαίδευση ούτε και οι λειτουργοί της ωφελούνται.

